U-I-172/99
Natisni
Opravilna št.:
U-I-172/99
Datum odločitve:
11. 11. 1999
Objavljeno:
OdlUS VIII, 251
ECLI:
ECLI:SI:USRS:1999:U.I.172.99
Akt:
Zakon o davku na dodano vrednost (Uradni list RS, št. 89/98) (ZDDV), 13., 26. čl.
Izrek:
Pobuda za začetek postopka za oceno ustavnosti tretjega odstavka 13. člena in 26. člena Zakona o davku na dodano vrednost se zavrže.
Evidenčni stavek:
Notarska zbornica izkazuje pravni interes le za izpodbijanje tistih predpisov, ki neposredno posegajo v njen konkreten interes, ne pa za pobude, ki jih vlaga zaradi interesov svojih članov.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem.
Ustavno sodišče, vlagatelji: politične stranke, društva, zbornice, združenja (pravni interes).
Pravna podlaga:
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-9/98 z dne 16. 4. 1998 (OdlUS VII,74).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Notarska zbornica Slovenije
Datum vloge:
19. 7. 1999
Vrsta odločitve:
sklep
Vrsta rešitve:
zavrženje
Dokument:
US19736
Dokument v PDF obliki:
U-I-172-99.pdf
116 KB
Prenesite datoteko
U-I-172/99
11. 11. 1999
S K L E P
Ustavno sodišče je v postopku za preizkus pobude Notarske zbornice Slovenije, ki jo zastopa predsednik Boris Lepša, na seji dne 11. novembra 1999
s k l e n i l o :
Pobuda za začetek postopka za oceno ustavnosti tretjega odstavka 13. člena in 26. člena Zakona o davku na dodano vrednost (Uradni list RS, št. 89/98) se zavrže.
O b r a z l o ž i t e v
1. Notarska zbornica Slovenije v pobudi navaja, da je po Zakonu o notariatu (Uradni list RS, št. 13/94, 48/94, 82/94 in 41/95 - odl.US - v nadaljevanju: ZN) pristojna skrbeti za razvoj notariata ter zastopati interese notarjev (107. člen ZN). Ker pa notariat kot javna služba in kot institucija utrjevanja pravne varnosti ni oproščen plačila davka na dodano vrednost, izpodbija tretji odstavek 13. člena ter smiselno tudi 26. člen Zakona o davku na dodano vrednost (v nadaljevanju: ZDDV). Meni namreč, da sta v neskladju z načelom enakosti pred zakonom (14. člen Ustave). Kljub temu, da organizacijska oblika (pravna oseba, svoboden poklic) ni razlog za različen položaj posameznega izvrševalca javnih pooblastil, pravne osebe javnega prava, ki opravljajo dejavnost v okviru javnih pooblastil, niso davčni zavezanci, fizične osebe, ki na podlagi državne koncesije opravljajo javno službo, pa so davčni zavezanci.
2. Pobudnica svoj pravni interes utemeljuje z določbo 107. člena ZN, po kateri je pravna oseba, v katero se notarji obvezno združujejo in ki skrbi za ugled, verodostojnost in razvoj notariata ter zastopa interese notarjev in notarskih kandidatov. Pri tem ne zatrjuje, da bi izpodbijane določbe ZDDV posegale v njen pravni položaj.
3. Politične stranke, društva, zbornice in združenja imajo pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj.
Za pobude, ki jih ti subjekti vlagajo v imenu in zaradi interesov svojih članov, njihov pravni interes v smislu 24. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) ni izkazan (tako npr. že v odločbi št. U-I- 9/98 z dne 16. 4. 1998, Uradni list RS, št. 39/98 in OdlUS VII, 74). Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Lojze Ude, dr. Mirjam Škrk in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen